Ramaphosa laat Jiba, Mrwebi ondersoekAdv. Nomgcobo Jiba. Foto: GovernmentZA/Flickr Pres. Cyril Ramaphosa het adv. Nomgcobo Jiba, die nasionale adjunkdirekteur van openbare vervolging, en adv. Lawrence Mrwebi, die spesiale direkteur van openbare vervolging, geskors hangende ŉ ondersoek. Ramaphosa het gesê hul skorsing met volle betaling hangende die uitkoms van ŉ ondersoek na hul geskiktheid vir hul poste tree vandag in werking. Ramaphosa het ook bekend gemaak dat die ondersoek gelei sal word deur regter Yvonne Mokgoro wat bygestaan sal word deur Kgomotso Moroka SC en Thenjiwe Vilikazi. Nazreen Bawa SC sal aan die stuur wees van die span wat die getuienis sal lei. Die span sal die opdrag vir die ondersoek opstel. Die besluit volg nadat Ramaphosa vir Jiba en Mrwebi tot 10 Augustus gegee het om redes te verskaf waarom hulle nie geskors moet word nie hangende die ondersoeke teen hulle. Ramaphosa het Jiba en Mrwebi skriftelik in kennis gestel van die besluit om hulle te skors en die ondersoek van stapel te stuur. “Ek het die ernstige aard van die bewerings in ag geneem dat jy nie geskik is vir só ŉ hoë pos nie, aangesien die werk van ons strafregstelsel die kern is van die noodsaaklike en dringende kwessie van alle vervolgings, veral vervolging van korrupsiesake en die beskerming van die staatskas,” lui die kennisgewings. “Jy beklee ŉ senior posisie met invloed oor ŉ groot gedeelte van die NVG [Nasionale Vervolgingsgesag]. Dit is in belang van die NVG se beeld in geheel en die integriteit van die ondersoek, wat moet lei tot die duidelikste en oortuigendste gevolgtrekkings oor die integriteit en die gesonde leierskap van die NVG, dat ek hierdie bewerings moet oorweeg.” Volgens Ramaphosa sal die ondersoek nie in die vorm van ŉ geregtelike ondersoek of ŉ kommissie van ondersoek wees nie, maar ŉ interne proses wat ten doel het om die president te adviseer oor die twee senior beamptes se geskiktheid om hul posisies in die NVG te beklee. Jiba en Mrwebi is albei op 15 September 2016 op spesiale verlof geplaas en van die rol van advokate geskrap weens verskeie omstrede besluite. Hulle het daarteen geappelleer en die appèlhof het in Julie vanjaar die skrapping tersyde gestel. Die appèlhof het bevind die algemene balieraad van Suid-Afrika het versuim om te bewys dat Jiba skuldig was aan wangedrag in haar hantering van die Richard Mdluli-saak. Die balieraad se klagte teen Mrwebi het ook verband gehou met die Mdluli-saak. Daar is spesifiek aangevoer dat hy ŉ wanvoorstelling gemaak het van die omvang van sy konsultasie met die NVG se adv. Sibongile Mzinyathi voordat ŉ besluit geneem is om aanklagte van bedrog en korrupsie teen Mdluli, die voormalige hoof van die polisie se misdaadintelligensie-eenheid, terug te trek. Die appèlhof het bevind die balieraad kon wel vasstel dat Mrwebi hom aan wangedrag skuldig gemaak het, maar die straf om hom van die rol te skrap, is nie geregverdig nie omdat sy gedrag nie tot sy eie persoonlike voordeel was nie.